b'\n_START_ARTICLE_\nTabernasin aavikko\n_START_PARAGRAPH_\nTabernasin aavikko on kuiva alue 37 kilometri\xc3\xa4 Almer\xc3\xadan kaupungista pohjoiseen Almer\xc3\xadan maakunnassa, Espanjassa. Alueella sataa vett\xc3\xa4 vain noin 248 mm vuodessa, mink\xc3\xa4 takia sit\xc3\xa4 sanotaan joskus Euroopan ainoaksi todelliseksi aavikoksi._NEWLINE_Tabernasin aavikko on geologisesti kiinnostava, sill\xc3\xa4 siell\xc3\xa4 aavikoitumisen ja eroosion j\xc3\xa4ljet ovat selv\xc3\xa4sti n\xc3\xa4ht\xc3\xa4viss\xc3\xa4. Aavikkoalueella on syvi\xc3\xa4 rotkoja, jotka muodostuvat, kun harvinaiset sateet t\xc3\xa4ytt\xc3\xa4v\xc3\xa4t v\xc3\xa4liaikaiset jokiuomat._NEWLINE_Elokuvantekij\xc3\xb6it\xc3\xa4 on Tabernasiin houkutellut samanlainen ilmasto ja ymp\xc3\xa4rist\xc3\xb6 kuin Pohjois-Amerikan lounaisosien aavikoilla. Tabernasiin onkin rakennettu muutamia villin l\xc3\xa4nnen lavastekyli\xc3\xa4, joissa on kuvattu mm. Sergio Leonen elokuvia Kourallinen dollareita ja Hyv\xc3\xa4t, pahat ja rumat.'